Άννα Σοφία Ρέβεντλοβ

Η Άννα-Σοφία, δανικά: Anna-Sophie Reventlow (16 Απριλίου 1693 - 7 Ιανουαρίου 1743) από τον Οίκο του Ρέβεντλοβ ήταν κόρη του κόμη του Ρέβεντλοβ και με τον γάμο της έγινε βασίλισσα της Δανίας. Ο άνδρας της ήταν δίγαμος.

Βιογραφία
Ήταν κόρη του Κορράδου κόμη του Ρέβεντλοβ από το Κλάουσχολμ, o οποίος υπηρέτησε τον Φρειδερίκο Δ΄ ως μέγας καγκελάριος. Μητέρα της ήταν η Σοφία-Αμαλία φον Χαν. Δεν γνωρίζουμε πολλά για τα παιδικά της χρόνια, εκτός από το ότι μορφώθηκε ανεπαρκώς: απαντητικές επιστολές της δείχνουν ότι έκανε αδέξια χρήση των Δανικών, Γαλλικών και Γερμανικών. Περιγράφεται ως ωραία και ζωηρή, με "μαύρα, φλογερά μάτια".

Δεύτερη σύζυγος, ταυτόχρονα με την πρώτη
Το 1711 ο βασιλιάς τη συνάντησε σε έναν χορό μεταμφιεσμένων στο Κόλντινγκχους, όπου η βασιλική οικογένεια διέμενε εκείνη την εποχή. Ήθελε να την κάνει ερωμένη του, αλλά η μητέρα της το αρνιόταν. Ο βασιλιάς την απήγαγε το 1712 από την ιδιοκτησία του πατέρα της, στο Κλάουσχολμ, με την προφανή υποστήριξη της (ετεροθαλούς) αδελφής της Χριστίνας-Σοφίας και του συζύγου αυτής Ούλρικ-Αδόλφου κόμη του Χόλσταϊν από το Χόλσταϊνμποργκ (1664-1737). Ο βασιλιάς την παρέλαβε στο κάστρο Σκάνντερμποργκ, όπου παντρεύτηκαν (μοργανατικά) σε μία γαμήλια τελετή, που διεξήχθη από τον Τόμας Κλάουζεν.

Η σύζυγος του βασιλιά ζούσε, πράγμα που έκανε τον βασιλιά δίγαμο. Αυτό γινόταν για δεύτερη φορά, καθώς ο βασιλιάς είχε και πιο πριν είχε νυμφευτεί τη βασιλική ερωμένη του Ελισάβετ Ελένη φον Φίερεγκ, έχοντάς την ταυτόχρονα με την πρώτη σύζυγό του, όμως η Ελισάβετ-Ελένη απεβίωσε το 1704. Οι εκκλησιαστικές αρχές δεν το απαγόρευσαν, καθώς η δογματική τους βασιζόταν στη βιβλική πολυγαμία των Εβραίων πατριαρχών.

Ο βασιλιάς εγκατέστησε την Άννα-Σοφία σε μία οικία στο Μπαγκ Μπέρσεν (σήμερα Σλότσχολμσγκαντε 8), κοντά στο ανάκτορο Κρίστιανσμποργκ στην Κοπεγχάγη και της έδωσε τον τίτλο της κόμισσας του Σλέσβιχ. Το 1713 της δόθηκε το Βάλλε ως φέουδο. Η μητέρα της πάντως δεν υποστήριξε τον γάμο και δεν συμφιλιώθηκε με την κόρη της ως το 1718.

Η Άννα-Σοφία υποστηρίχθηκε από την αδελφή της Χριστίνα-Σοφία και τη σύζυγο του αδελφού της, την οποία συχνά επισκεπτόταν. Καθώς ο βασιλιάς προτιμούσε να περνά τον χρόνο του στο σπίτι της Άννας-Σοφίας μάλλον, παρά με την αποκλειστική βασίλισσά του, η οικία της έγινε σταδιακά μέρος που σύχναζν όλα τα μέλη της αριστοκρατίας, τα οποία ζητούσαν την εύνοια του βασιλιά.Ο βασιλιάς δεν ήθελε να γίνει η διγαμία του τόσο δημόσια και η Άννα-Σοφία εθεωρείτο από πολλούς ως απλά η επίσημη ερωμένη του.

Οικογένεια
Παντρεύτηκε μυστικά το 1712 τον Φρειδερίκο Δ΄ των Όλντενμπουργκ βασιλιά της Δανίας. Ήταν η δεύτερη σύζυγός του, ταυτόχρονα με την πρώτη. Το 1721 απεβίωσε η πρώτη σύζυγός του και ο Φρειδερίκος Δ΄ ξανανυμφεύτηκε την Άννα-Σοφία επίσημα και με μεγάλη τελετή. Είχαν τέκνα:
 Φρειδερίκη-Σοφία Ρέβεντλοβ (πριν το 1721-απεβ. νήπιο).
 Φρειδερίκη-Κορραδίνη Ρέβεντολβ (πριν το 1721-απεβ. νήπιο).
 Χριστιάνα-Αμαλία 1723-1724.
 Φρειδερίκος-Χριστιανός 1726-1727.
 Κάρολος 1728-1729.

 Παραπομπές 

Πηγές
 "Ministeriebygningerne i Slotsholmsgade" (in Danish). Archived from the original on 11 May 2016. Retrieved 10 October 2015.
 Jorgensen, Ellen & Skovgaard, Johanne, Danske dronniger; fortaellinger og karakteristikker af Ellen Jorgensen og Johanne Skovgaard, Kobenhavn H. Hagerup, 1910

Κατηγορία:Δανοί ευγενείς
Κατηγορία:Βασίλισσες της Δανίας